《下华顶复至断桥观瀑》
清代·许尚质

凌晨陟危磴，山势莽回互。攀萝坠岩石，触趾还局步。

侧身烟霭间，却立屡惊顾。前行踵已没，循迹如蚁附。

缘崖忽复暝，孤悬一线路。下瞰老蛟窟，白日雷霆怒。

神物有隐见，洪波无寒冱。匿景就盘曲，蹒跚生恐怖。

倏同飞鸟翻，云向恶溪渡。巨石恣偃蹇，奔流疾相赴。

褰裳涉逾午，晞发聊延驻。不闻人语声，但觉雨如注。

遥空垂赤虹，中断不得度。知是古仙人，戏游博幽趣。

俄看万里云，六月生寒雾。倒挂枯松枝，喷薄失朝暮。

直下几千仞，石窦巧嵌护。圆壶束细腰，明珠落无数。

疑有鲛人泣，似向真宰诉。造幽荡魂魄，发兴抒情愫。

愿结丹崖盟，庶脱尘网误。

作者简介：浙江山阴人，字又文，一字小讷。诸生。少即工诗，喜饮酒，因当地有沈酿川，用以自号。有《酿川集》。